বাজেট আলোচনার প্রথম দিনেই বিরোধীরা জল-প্রশ্নে তাঁকে বিদ্ধ করেছিলেন। জল প্রকল্প নিয়ে মেয়র শোভন চট্টোপাধ্যায়ের ‘সগৌরব প্রচার’ সত্ত্বেও শহরের অনেক জায়গাতেই যে পানীয় জলের অভাব রয়েছে, তা নিয়েই সমালোচনা করেছিলেন তাঁরা। আলোচনার শেষ দিনে বাম আমলের জমি-নীতির প্রসঙ্গ তুলে শোভন বিরোধীদের পাল্টা জবাব দিলেন।
মঙ্গলবার কলকাতা পুরসভার বাজেট আলোচনার জবাবি বক্তৃতায় শোভন জানান, বিকাশরঞ্জন ভট্টাচার্য মেয়র থাকাকালীন শহরের জমি বিক্রি করেই নাগরিকদের পুর পরিষেবা দেওয়া হয়েছিল। মেয়র বলেন, ‘‘২০০৫-’১০ সাল পর্যন্ত জমি বিক্রি করে ৭২১ কোটি আয় করেছিল পুরসভা। কিন্তু পুরসভার স্থায়ী সম্পত্তি বিক্রি করে নাগরিক পরিষেবা দেওয়াটা কোনও সমাধান হতে পারে না!’’
যদিও পুর প্রশাসন সূত্রের খবর, সরকারি-বেসরকারি প্রকল্পের জন্যই সেই জমি বিক্রি করেছিল তৎকালীন পুরবোর্ড। তাতে পুরসভার আয় হয়েছিল ঠিকই। কিন্তু একাধিক যৌথ প্রকল্পও হয়েছিল। পুর প্রশাসনের একাংশ এ-ও জানাচ্ছে, শহরে জমির পরিমাণ সীমিত। ফলে জমি বিক্রি হলে স্বাভাবিকভাবেই ‘ভাঁড়ার’ এক সময় শেষ হবে। এক্ষেত্রেও তাই হয়েছে। এ প্রসঙ্গে এদিন বিকাশরঞ্জন বলেন, ‘‘পরিকল্পিতভাবে সে সময়ে জমি বিক্রি করা হয়েছিল বলেই তৃণমূল পুরবোর্ড এখন তার ফল পাচ্ছে। আমি শোভন চট্টোপাধ্যায়কে সরাসরি বিতর্কে আহ্বান করছি। বিতর্ক হলেই পুরো বিষয়টি পরিষ্কার হয়ে যাবে।’’
সংযুক্ত এলাকার বহু জায়গাতেই এখনও জলকষ্ট রয়েছে বলে সোমবার অভিযোগ করেছিলেন বাম কাউন্সিলররা। পাশাপাশি, তাঁরা দাবি করেছিলেন, বাম আমলে শুরু হওয়া প্রকল্পের সাফল্যের কৃতিত্ব নিচ্ছেন শোভন। এদিন জবাব দিতে গিয়ে মেয়র জানান, বাম আমলের মেয়রদের কোনও অবদান নেই শহরের জল প্রকল্পের ক্ষেত্রে। পানীয় জল সরবরাহের ক্ষেত্রে যা কিছু হয়েছে, তা তৃণমূল পুরবোর্ডের আমলেই হয়েছে। 
তবে এদিন শোভন কার্যত স্বীকার করে নিয়েছেন যে, শহরের সব জায়গায় এখনও পানীয় জল সরবরাহ পুরোপুরি ‘মসৃণ’ করতে পারেনি পুরসভা। তিনি বলেন, ‘‘পুরসভা পানীয় জলের উৎপাদন করলেও শহরের অনেক জায়গায় জল সরবরাহের পরিকাঠামোর অভাব রয়েছে।’’ পাশাপাশি, পরিবেশবিধির তোয়াক্কা না করে গভীর নলকূপের মাধ্যমে জল তোলার অভিযোগ সম্পর্কে জবাবি বক্তৃতায় মেয়রের মন্তব্য, ‘‘শহরে কোনও ডিপ-টিউবওয়েল (গভীর নলকূপ) রাখব না।’’ যদিও পরে মেয়র তাঁর এই মন্তব্যের ‘ব্যাখ্যা’ দিয়ে বলেন, ‘‘আমি বলিনি আজকেই গভীর নলকূপ তুলে দেব। বলেছি, আগামী পাঁচ বছরে গভীর নলকূপ তুলে দিতে পারব।’’